Diari Oficial de la Generalitat Valenciana


Sumari del DOGV 3968, del 28-03-2001 (2001/2069)

RESOLUCIÓ de 21 de febrer de 2001, del conseller d'Obres Públiques, Urbanisme i Transports, per la qual es determina l'explotació per part de l'Entitat Pública de Sanejament d'Aigües Residuals de la Comunitat Valenciana de l'estació depuradora d'aigües residuals de Riola-Polinyà de Xúquer (València).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3968

Data del DOGV
:   28-03-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/2069


Data del document
:   21-02-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Entitat Pública de Sanejament d'Aigües Residuals de la Comunitat Valenciana
    * Riola
    * Polinyà de Xúquer
    * contracte de serveis
    * tractament de l'aigua

RESOLUCIÓ de 21 de febrer de 2001, del conseller d'Obres Públiques, Urbanisme i Transports, per la qual es determina l'explotació per part de l'Entitat Pública de Sanejament d'Aigües Residuals de la Comunitat Valenciana de l'estació depuradora d'aigües residuals de Riola-Polinyà de Xúquer (València). [2001/F2069]
  
Antecedents de fet
  
La Conselleria d'Obres Públiques, Urbanisme i Transports de la Generalitat i la Diputació Provincial de València van subscriure el 14 de maig de 1992 un conveni per a l'execució d'infraestructures de sanejament i depuració d'aigües residuals a la Comunitat Valenciana, i es van subscriure el 9 de juny de 1995 una addenda a aquest i una segona addenda el 28 de desembre de 1998.
  
El conveni determina la participació d'ambdós administracions en la realització d'una sèrie de sistemes de depuració, que comprenen tant rehabilitació, ampliació o millora d'instal·lacions de depuració ja existents com nova construcció d'instal·lacions, i assenyala en la clàusula setena que la titularitat de les instal·lacions correspondrà:
  
- En cas de rehabilitació, ampliació o millora d'instal·lacions de depuració ja existents, a l'ajuntament titular de la instal·lació inicial.
  
- En el cas de construcció de noves instal·lacions d'evacuació i tractament d'aigües residuals, a la Generalitat.
  
Així mateix, la citada clàusula setena del conveni assenyala que la conservació i explotació de les obres i instal·lacions objecte d'aquest correspondrà al titular.
  
Com a conseqüència de l'execució de l'esmentat conveni s'han anat concloent obres de construcció d'una sèrie de nous sistemes públics de depuració, i s'ha subscrit la corresponent acta de recepció de les obres de la depuradora de Riola-Polinyà de Xúquer (València).
  
De conformitat amb el que disposa la clàusula setena del conveni, l'explotació durant el primer any de construcció correspon a la Diputació Provincial de València.
  
Ha transcorregut ja el dit període, per la qual cosa és necessari prendre les mesures per a garantir la correcta explotació d'aquestes i l'adequada prestació del servei públic per al qual van ser construïdes.
  
Fonaments de dret
  
La Llei 2/1992, de 26 de març, de Sanejament de les Aigües Residuals de la Comunitat Valenciana, determina en l'article 3 que corresponen a la Generalitat, entre altres atribucions, la planificació, l'aprovació definitiva de plans i projectes, així com l'elaboració de projectes, execució d'obres i explotació de les instal·lacions i serveis que promoga directament. De la mateixa manera, la llei determina que la Generalitat podrà utilitzar qualsevol mecanisme convingut, concertat, organitzatiu o funcional, en el cas que això contribuïsca a millorar l'eficàcia de la gestió pública.
  
D'altra banda, l'article 13 assenyala que l'actuació de la Generalitat en les matèries a què es refereix la llei es portarà a terme a través del Govern Valencià i de les conselleries d'Obres Públiques, Urbanisme i Transports i de Medi Ambient, i, així mateix, a través de l'Entitat Pública de Sanejament d'Aigües Residuals de la Comunitat Valenciana, que la pròpia llei crea amb personalitat jurídica pròpia i plena capacitat pública i privada, i que té per objecte la gestió, l'explotació d'instal·lacions i serveis, i l'execució d'obres de tractament, depuració i, si és procedent, reutilització d'aigües depurades en els termes previstos en la llei (art. 14).
  
Igualment, atés que l'entitat es concep com una persona jurídica de caràcter essencialment instrumental, la llei estableix entre les seues funcions la de gestionar l'explotació de les instal·lacions i executar les obres de sanejament i depuració que la Generalitat determine, així com aquelles que li puguen encomanar les entitats locals i altres organismes (art. 16.a).
  
Finalment, d'acord amb l'article 14.2 de l'esmentada llei, la relació de la Generalitat amb l'Entitat Pública de Sanejament es realitzarà a través de la Conselleria d'Obres Públiques, Urbanisme i Transports.
  
En virtut d'això, i de conformitat amb el que estableixen els articles 14.2 i 16.a) de la Llei 2/1992, de 26 de març, l'article 35 de la Llei 5/1983, de 30 de desembre, de Govern Valencià, i el 7 del Decret 110/2000, de 18 de juliol de 2000, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
L'explotació de l'estació depuradora d'aigües residuals de Riola-Polinyà de Xúquer (València) la portarà a terme l'Entitat Pública de Sanejament d'Aigües Residuals de la Comunitat Valenciana, amb efectes des del 26 de gener de 2001.
  
Contra aquesta resolució, que posa fi a la via administrativa, pot interposar-se, amb caràcter potestatiu, un recurs de reposició davant del mateix òrgan que va dictar la resolució en el termini d'un mes, comptador des de l'endemà de la seua notificació, en virtut del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada a aquests per la Llei 4/1999, de 13 de gener (BOE núm. 12, de 14 de gener).
  
No obstant el que disposa el paràgraf anterior, aquesta resolució podrà ser impugnada directament davant del Jutjat Contenciós Administratiu de la ciutat de València, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la notificació d'aquesta o, si és procedent, de la resolució expressa del recurs potestatiu de reposició, de conformitat amb el que estableix l'article 46 de la Llei 29/1998 de 13 de juliol, Reguladora de la Jurisdicció Contenciosa Administrativa.
  
Tot això sense perjuí que puga exercitar, si és procedent, qualsevol altre recurs que estime oportú.
  
València, 21 de febrer de 2001.- El conseller d'Obres Públiques, Urbanisme i Transports: José Ramón García Antón.